
Gölcimeş

I

Tañ atıp kilä. Ağıydelneñ aryağınnan, çığıymmı-yuqmı digändäy, irenep kenä qoyaş kütärelä başladı. Anıñ berençe nurları tön qarañğılığın yırtıp çığuğa, kük yöze alsulanıp kitte. Ağıydel östen qaplap alğan aqsıl toman da sıyığaya töşte, cir östenä mul bulıp çıq sibelde. 

Tañ aldınnan ğına bula torğan salqınça tımızıq hawa balan, miläş çäçäkläreneñ xuş ise belän tuldı. Baqçadağı almağaçnı yaratıp ölgergän sanduğaç, tuwıp kilüçe yaña könne sälämlägändäy, özderep sayradı da berazdan tınıp qaldı. Awılnıñ ike başında tañnı attıra almıyça aptırap betkän ätäçlär ber-bersen bülderä-bülderä qıçqıra başladılar. Tınğısız awıl irtäse başlanırğa beraz waqıt bar ide äle. 

Ätäçläre uyansa da, keşeläre isä räxätlänep yoqı tuydıralar. Awıl irtäseneñ şuşı waqıtın ülep yarata Läysän. Tañ yoqısı tatlı bulsa da, bügen ul qoyaşnıñ berençe nurları belän ük uyandı. Çolan täräzäsennän yaqtılıq töşä başlawğa, küzlären açtı, stenalarğa elengän mätrüşkä, tağın ällä nindi ülännärneñ xuş ise belän tulğan salqınça hawanı kükräk tutırıp suladı, yomşaq urınında räxät itep kiyerelep aldı. Annan soñ ağaç qarawat yanında torğan başmaqların ayağına eläkterde dä, irtän salqınçaraq bulğanğa kürä, cılı kiyemnären kiyep quydı. Ayaq oçlarında yatarğa ğädätlängän pesiye uyanıp, nigä tañ tişegennän quzğatasıñ, digändäy, qänäğätsez genä miyaulap quydı häm qabat qızdan buşağan cılı urınğa menep yattı. Läysänneñ bügen irtä toruwına säbäp tä yuq tügel: alar kürşe İldus belän Sötlä külenä balıqqa barırğa uylağannar ide, çönki tañ aldınnan balıq yaxşı qabuçan bula. Kiçtän äzerläp quyğan kiräk-yaraqların alıp, ul işeğäldına çıqtı. Borınnarnı yarıp kergän xuş istän anıñ başı äylänep kitkändäy buldı. Ul, kükräklären tutırıp, irken sulış alıp quydı. Mondıy saf, ğäcäyep tatlı irtäneñ barı tik alar awılında ğına bula aluwına qıznıñ imanı qamil ide. 
Läysännärneñ awılında här baqçada balan, siren, şomırt, ä öylär qarşında miläş häm yükä ağaçları utırtu ğädätkä kergän. May ayı kerdeme, bar dönyä iñ zatlı islemaylar da birä almağan, berni belän dä çağıştırıp bulmıy torğan xuş iskä çuma. Äye, tabiğätneñ iñ güzäl çağı. Şundıy irtädä yoqlap yatmawına qız bik söyende. Dönyänı tañ atqanda ğına bula torğan saflıq, xozurlıq çolğap alğan. Anıñ ätise härwaqıt, tañ atqannı, qoyaş çıqqannı kürmägän keşeneñ canı buş bula, diyärgä yarata. Awıldaşlarınıñ bu maturlıqqa qarap soqlanası urında märtkä kitkändäy yoqlap yatularına qız beraz ürtälep tä aldı, tik bu xaläte ozaqqa suzılmadı, çönki awıl keşeseneñ tormışı ciñel tügellegen ul yaxşı belä. Awılnıqılarğa yal siräk elägä, citmäsä cäyge tön dä bik qısqa. Yoqlasınnar, yal itsennär äydä. Şundıy qarşılıqlı uylarğa birelep, ul yan qapqanı açtı, saq qına atlap, baqçağa kerde. Tizdän İldus ta kilep citär, kürşeseneñ baqça aşa ğına yörisen belgängä, Läysän anı şunda kötep torırğa buldı.

İke yort arasında urnaşqan bu baqçanı ocmaxqa tiñ kürep yarata Läysän. Änä iris tä çäçäk  atqan. Almağaçlarnıñ soñ ölgerä torğannarı da äle haman çäçkädä. Ber qırıyda üskän balan yıraqtan uq xuş is börkep utıra. Kinät qız sağayıp qaldı. Qaydandır ütä dä zatlı ber is – çäy rozası ise kilä ide, läkin alarğa çäçäk atarğa irtäräk bit äle. Şunda ul baqçanıñ iñ yämle poçmağına küz taşladı. Qarasana, kiçä genä börelären açarğa äzerlänep utırğan gölcimeş çäçäk atqan ikän iç. Läysän yaqınraq bardı. Alsu çäçäkkä kümelgän bu quwaq üzenä bertörle xuş islär taratıp utıra ide. İrtä belän änise baqçanı ber äylänep çığarğa yarata. Bügen isä baqça aña zur bülägen äzerläp quyğan bulıp çığa bit.
Äniseneñ iñ yaratqan quwağı ul gölcimeş. Ul anı bik küptän Ağıydel bolınınnan üze alıp qaytıp utırtqan. Gölcimeş qartaysa da, anı töplämägän, yannan çıqqan yäş botaqlarınnan quwaq ör-yañadan üsep kitkän. Ul çäçäk atqanda yäki cimeşläre ölgergändä, änise xätta yaşärep kitkändäy toyıla. Keçkenä sabıylar belän söyläşkändäy, aña nazlı süzlären äytä, äyterseñ lä gölcimeş – tere can iyäse. Keçkenäräk waqıtta Läysän moña bik aptırıy ide: nigä dip änise bu quwaqnı başqalardan ayırıp yarata, yüğıysä baqçanı siren dä, zelpe dä, şomırt ta añardan kim bizämilär bit. Bıltır közen, gölcimeş qızarıp peşkäç, änise Läysänne baqçağa alıp çıqtı. Üzeneñ küzläre nigäder tılsımlı yılmaya. Yaqındağı eskämiyägä utırdılar. Änise aña küptänge seren söyläde. Ul söylägännär qızğa nigäder matur häm moñsu äkiyätne xäterlätte. Bügen isä Läysän, çäçäk atqan gölcimeşkä qarap, änä şularnı isenä töşerde.

Bezneñ awıl Ağıydelneñ iñ matur urınında urnaşqan, dip başlağan ide süzen änise. Ber yağında – narat urmanı, ikençe yağında qayınlıq balkıp tora. Ağıydel buyındağı quyı ärämälek bu yämne tağın da arttıra. Nilär genä üsmi anda. Yar buyında ğına börlegänlek. Tallar arasında qarlığan quaqları üsep utıra, ä eçkäräk kersäñ, şomırtlıqqa barıp çığasıñ. Bolın yağına taba gölcimeşlek suzılıp kitkän. Awıl keşeläre bu cimeş-cirpeneñ barısın da cıya, kipterep, urman xucalığına iltep sata, şul räweşle äzme-küpme keremen ala. Bez dä cıyabız. Äni aldan uq gölcimeş satqan aqçağa nilär alasın isäpläp quya, şuña kürä bu ğazaplı eşkä barıbıznı da tartalar. Gölcimeş cıyu bezneñ atna-un kön waqıtıbıznı ala. Soñğa qalsañ, Ağıydel buyında urnaşqan kürşe Qaban awılı xalqı anı yafrağı-niye belän sıdırıp beteräçäk – alar sarança belän ber. Bez dä quldan kilgän qädär tırışabız, sınatası kilmi bit. Şul waqıt eçendä qullarıbız gölcimeş çäneçkelärennän yırtılıp-yarğalanıp betsä dä tüzäbez, çönki, fälännekelär buldıra almağannar ikän, digänne işetäse kilmi. Ul çaqta bezneñ awılda qız balanıñ uñğanlığın gölcimeş cıyuğa häwäslege belän dä bäyälilär ide. Ni genä dimäsennär, bu şöğılne barıber berebez dä yaratmıy, şuña kürä tirä-yaqtağı gölcimeşsez awıl balalarına qızığıp qarıy idek. 

Şulay da min gölcimeşkä bik räxmätlemen, çönki berençe mäxäbbätemne şul çağında oçrattım. Ul cäydä başqayımnı yuğaltır däräcädä ğaşıyq buldım min. Bar da kötmägändä kilep çıqtı... Änise, şul çaqlarnı iskä töşergändäy, berazğa tınıp qaldı. Läysänneñ bu berençe mäxäbbät qıyssası turında bik tä işetäse kilä ide, qıbırsıp, anıñ qullarınna qağıldı. Änise qızınıñ qızıqsınudan balkıp kitkän yözenä qarap aldı da äkren genä süzen däwam itte. 

Ul çaqta miña nibarısı uncide yäş. Küñelneñ moñarçı bilgele bulmağan nindider yaña xislär kötep yäşägän çağı. Cäy bik matur kilde ul yılnı. Peçän öste ütügä, awıl xalqı gölcimeşkä yabırıldı. Kürşe qızları belän bergäläşep, bez dä kittek bolınğa. İ-i, ul bolınnıñ maturlıqları! Anıñ iñ türendä ere-ere kibännär quqırayışıp utıra. Ärämälektä özderep-özderep qoşlar sayrıy. Çäçäklärneñ xuş isennän başlar äylänä. Çıpçıq başı xätle ere cimeşläre arasınnan şomırt ağaçlarınıñ yafraqları da kürenmi. Bez kilgän urında keşe qulı timägän gölcimeş quwaqları qıp-qızıl cimeşlären kütärä almıyça toralar ide. Bu maturlıqnı küñelemdä qaldırırğa teläp, ozaq qına gölcimeşlärgä qarap tordım. Ul arada qızlar qaysı qaya taralışıp betkännär. Min dä, nigä kilüwemne isemä töşerep, çittäräk üskän quwaqqa taba kittem. İñ elek enälärenä küzem töşte. Niçeklär cıyarmın ikän, dip uylıym, üzem, gölcimeş töbenä qapçığımnı quyıp, qul citeme genä üsep utırğan botaqqa üreläm. Kinät quwaqnıñ ikençe yağınnan kemder qıçqırıp cibärde: “Qağılma, üläseñ kilämeni?” Min qurquwımnan şap itep artımа utırdım. “Betülärem şuşı ikän, nigä genä qızlardan qaldım soñ, qıçqırsam işeterlär mikän?” – dip uylap ta betermädem, beräw yaqın kilep qulın suzdı. Min, urmanda yapa-yalğız qalğan qız bala, telämiçä genä qulımnı suzam, qurkıp qına başımnı kütärep qarıym. Qarşımda kiñ cilkäle, dulqınlanıp torğan qara çäçle miña tanış bulmağan ber yeget basıp tora. Anıñ köçle qullarına totınıp, ayaqqa bastım, min bu yeget yanında üzemne çebeş xätle genä itep toydım. Qurquwımnı sizdermäskä tırışıp, küzlärenä qarıym. Yä Xodayım, birsä dä birä ikän keşegä maturlıqnı. Min qayda toruwımnı da onıtıp, anıñ sörmäle zäñgär küzlärenä tekäldem. Bälki, alarda kükneñ zäñgärlege çağıla torğandır? Şundıy yağımlı, räxät itep qarıylar, ällä sixerlädelär inde? Qara çäçle keşedä zäñgär küzlär bula mikänni? Mizgel eçendä şundıy uylar ütep kitte başımnan. Şunda ğına min anıñ haman qulımnan totıp toruwın kürep aldım. Ul üze dä monı sizep, äkren genä qulımnı cibärde. Döresen äytkändä, ul da, min dä monı telämädek. Bezgä änä şulay ber-berebezgä yaqın toru bik tä räxät ide. 

– Qurıqtıñmı? Min sine qurqıtırmın dip uylamadım da. Änä, küräseñme, sin totınırğa telägän botaqta bürek xätle şöpşä oyası elenep tora.

Min ul kürsätkän yaqqa qaradım häm zur oya yanında bızıldaşıp oçqan ere şöpşälärne kürep aldım. Şunda ğına min üzemä nindi qurqınıç yanağan buluwın añladım. Ägär bu şöpşälär tuzınğan bulsalarmı...

– Räxmät siña, mondıy qurqınıçqa tap bulırmın dip uylağanım da yuq ide. Monda qayan kilep çıqtıñ soñ sin?

– Köymä belän Qabannan kildek. Bu urında gölcimeş bik uñğan ikän. Min bu quwaqtağı şöpşälärne küzätep torğanda, sineñ tup-turı şuşı yaqqa kilüweñne kürep aldım. Sin mine kürmädeñ, kilep citügä botaqqa ürelmäkçe buldıñ. Qalğanın üzeñ dä beläseñ.

– Alaysa, sin minem qotqaruçım bulıp çığasıñ bit.

– Şulay bula şul, – dide ul yağımlı yılmayıp. – İsemeñ niçek soñ sineñ?

– Läylä idem irtä belän, – didem min, üzemçä şayartu dulqınına küçep.

– İsemeñ dä üzeñ kebek matur ikän bit. Läylä... – dide ul, xıyalğa birelgän sıman. Ä min Mäcnün bulam! 

– Mäcnünder şul. Çın isemeñne äytergä qurqasıñmıni?

Üzem şulay dim, ä qullarım belän anıñ bitlärennän sıypıysım kilä. Baya qulımnan totıp torğanda tänemä taralğan cılı dulqınnarnı qabat toyarğa telim. Uyımnı sizgändäy, ul qullarımnı üzeneñ uçlarına aldı. 

– Nişläp berüzeñ genä yöriseñ? Urmanda kem bulmas, Şüräle kilep çıqsa nişlärseñ?

– Mondıy batır Şürälene äle qayçan kürgän bulır idem? – dim.

– Bügen irtädän birle nigäder küñelem alğısığan ide. Sine kürergä aşqınğan ikän ul. Mondıy bäxet böten keşegä dä tätemi şul, – di yeget, nazlı yılmayıp. 

– Ber tapqır da kürmägän-belmägän keşene kürü nindi bäxet bulsın inde?

– Döres tügel. Min sine küptän beläm. Sin minem xıyalımda yäşi ideñ moñarçı.

Ul tağın nider äytergä telägän ide, tik ölgermäde, quwaqlarnı çaj-çoj ayırıp, cirän çäçle, bazıq qına gäwdäle ber qız kilep çıqtı da:

– Mansur, qıçqıram, qıçqıram, sin endäşmäyseñ. Suğa töşkän kebek yuq buldıñ. Äydä, qaytabız, köymäçe babaynıñ kötärgä waqıtı yuq, – dide ul tüzemsez tawış belän, ä üze usal itep miña qarap quydı.

Min şunda yegetneñ Mansur isemle buluwın beldem. 

– Bar, qayta torığız. Min Ağıydelne yözep çığarmın, – dide ul tınıç qına.

– Nämä, isärländeñme ällä? Äydä kittek, – dip, ärsez qız yegetneñ ciñnärenä yabıştı.

Anıñ tiz genä kitärgä isäbe yuqlığın kürep, min cirdä yatqan qapçığımnı aldım da qaytır yulğa taba borıldım. Monda artıq keşe bulıp torudan mäğnä yuq ide inde. Mansur miña qarap:

– Tuqta, kitmä, Läylä, – dide.

– Xuş, Mäcnün, nasıyp bulsa oçraşırbız äle, – dip cawap qaytardım min, anıñ küzlärenä tutırıp qarap.

Min kittem. Tağın küreşäçägebezgä ışanıp kittem. 

Ul könne sıñar gölcimeş tä özmädem. Öygä qaytqaç, baş awırtunı sıltaw itep, kiçkä qädär bülmädän dä çıqmadım. Mäcnün-Mansurımnıñ här süzen, xäräkätlären iskä töşerdem. Küñelemnän genä anıñ belän söyläştem. Dönyäda anıñ barlığın belep toru miña räxätlek birä ide. Ber kürüdä ğaşıyq bulu digän närsä bar ikän ul, qızım. Şul könnän başlap, dustım Zölfiyädän qala beräwgä dä sizdermiçä, berençe mäxäbbät utında yana başladım. 

Änise änä şular turında söyläde Läysängä. Qız ışanırğa da, ışanmasqa da belmäde. Şulay da sorıysı itte:

– Äniyem, sin anı ikençe könne kürdeñme soñ?

– Yuq, qızım, ikençe könne dä, annan soñ da kürmädem. Şulay yazğandır inde. Min anı oçratırğa ömetlänep, berniçä tapqır şul gölcimeşlekkä dä bardım, tik ul kürenmäde. Tik torğanda alarnıñ awılına barırğa teläwne äti-änigä niçek añlatasıñ, annan soñ, bez yäş çaqta alay ärsezlänep yörü ğäyep sanala ide. Qızlar minem iläs-miläslänep yörüwemä aptırıylar, ä minem üz xislärem belän urtaqlaşasım kilmi: añlamaslar, kölärlär genä dip qurqam. Şul räweşle ber atna çaması waqıt uzıp, Qazanğa uqırğa kittem. Aralar bötenläy yırağaydı. Qışın uqudan arına alğanıbız yuq, cäyen praktika ütäbez. Miña süz qatqan yegetlärgä artıq iğtibar da itmim, şulay da berse bik ücät bulıp çıqtı. Gel ozata qayta, oçraşırğa cay ezläp kenä yöri, ä min haman Mansurnı onıta almıym. 

Äye, Läysän inde boların da, alğa taba nilär bulğanın da belä. Bu ücät yeget digäne anıñ yaratqan ätise şul. Ul barıber üzeneken itkän: alar uqıp betergäç ük öyläneşkännär. Xäzer dä bik äybät toralar, tik äniseneñ yöräk türendä yörtkän berençe mäxäbbäten onıtıp, ätisenä kiyäwgä çığuwı qız öçen beraz säyerräk toyıla ide. Läysän berazdan monıñ säbäben belde. Änise bu turıda iskä töşerergä telämäsä dä, qızınıñ yödätüwenä tüzä almıyça, barın da söyläp birgän ide. 

Onıtmağan änise Mansurnı, waqıtlar uzğaç ta onıta almağan, ä ber tapqır awılğa qaytqaç, ul Ağıydel buyında tege sipkelle qıznı oçratqan. Alar ber-bersen tiz tanığannar. Ozaq qına söyläşep tä utırğannar, süz gel Mansur turında barğan. Ul tege çaqta, Läyläne oçratırğa teläp, yış qına ärämälekkä bara torğan bulğan, ä Näfisä (qıznıñ iseme şulay ikän) anıñ artınnan berniçä tapqır küzätkän dä ikän. Tege gölcimeş quwağı yanında Mansur gel ber cırnı cırlağan: 

Ontılmıy berençe saf mäxäbbät,

Ontılmıy Ağıydel sıluwı.

Ärämälektä oçrata almağaç, Mansur alarnıñ awılına da barıp çıqqan, tik bu waqıtta anıñ Läyläse Qazanğa kitkän bulğan. Citmäsä, Näfisä berkönne Mansurnı oçratıp, Läyläñ Qazanğa kitkäç ük, ber yegetkä kiyäwgä çıqqan, dip aldağan. Yeget bu xäbärne bik awır kiçergän: yoqıdan, aşawdan qalğan. Barısın da onıtırğa teläp, xärbi uçilişçeğa uqırğa kitkän, ber yıldan anıñ öylänü xäbäre dä kilgän. Näfisä Läylägä änä şular turında söylägän, qayçandır araların butağanı öçen kiçerüwen dä sorağan. 

Läylä şunda barın da añlağan: menä ni öçen Mansur anı ezläp tapmağan ikän? Ä ul anı ğäyepläp tä mataşqan buldı.

Berençe mäxäbbäten onıta almağan şul änise: uqıp beterep, kiyäwgä çıqqançığa qädär, Mansurdan xäbär kötkän, ä kiyäwgä çıqqan yılnı bolınnan gölcimeş alıp qaytıp utırtqan. Menä şul quwaq anıñ küñelen cılıtıp, gel Mansurnı xäterlätep torğan. Bügen tañda ul tağın çäçäk atqan bulıp çıqtı. “Tağın ber yıl ğömer uzdı..,” – diyär inde änise. 

Şulay uylanıp utıra torğaç, Läysän qoyaşnıñ şaqtıy ğına öskä kütärelüwen dä sizmi qalğan ikän bit. İldus ta ozaqladı, yoqlap qaldımı ikän ällä? Maqtançıq, yoqlap qala kürmä, qızıy, digän bula bit äle. Yoqlatırsıñ Läysänne, balıqqa yörergä annan da xirıs keşe yuq bu awılda. Tizdän änise dä sıyır sawarğa çığar, ul çıqqançı tizräk kitäse ide, yüğıysä berqäyä cibärmäs. Änise digännän, bügen baqçağa kergäç, çäçäk atqan gölcimeşen kürep, tağın ütkännären isenä töşerer, tağın moñayıp yörer inde. Läysän dä şundıy söyü utlarında yanar mikän? İx, kilsen ide äle ul mäxäbbät digän tılsımlı närsä, yuğaltmas ide anı Läysän, küz qarasıday saqlar ide. 

Baqça qapqası şığırdap açıldı. Suqmaq buylap qarmaqlar kütärep kilüçe İldus kürende. Ber-ike süz alıştılar da alar baqçadan çığıp kittelär. Ağıydel buyınıñ yämle tabiğäte bu balıqçılarnı üz qoçağına alırğa äzer ide inde.
II

Cäyneñ küñelle könnäre ber-ber artlı ütä tordılar. İnde avgust ayı kerep bara, köz dä tizdän tabiğätkä üze xuca bulasın sizderä başladı. Almağaçlar almaların köçkä kütärep toralar, baqçadağı gölcimeş tä qıp-qızıl bulıp utıra. Bolın yaqlarınnan ber urap qaytu niyäte belän, änise irtük Ağıydel buyına kitkän ide. Ul küptänge ğädäten haman taşlamıy: yılnıñ şuşı waqıtında ärämälekkä barıp, daru öçen genä törle ülännär, beraz gölcimeş cıyıp qayta. Xäyer, xäzer anı awılda beräw dä satu öçen cıymıy inde. 

Läysänneñ Qazanğa uqırğa kitärgä äzerlänep yörgän könnäre. Kön üzägendä eşlären beterep, änise qaytuğa çäy xästärläp yöri ide. Uram qapqasınnan kemneñder kerep kilüwen kürep, qız qunaqnı qarşılarğa çıqtı. Ozın buylı, quyı qara çäçle ber yeget qız yanına kilep bastı. Läysän dä, yeget tä, isänläşergä dä onıtıp, ber-bersenä tekäldelär. Qız qarşında äniseneñ yaşlek mäxäbbäte – Mansur üze basıp tora ide sıman. Yeget tä bu çibär qız aldında bermälgä yuğalıp qaldı. Bu qız ätiseneñ yaşlektä söygän  Läyläseneñ közgedäge çağılışı sıman kebek toyıldı aña. Oxşasa da oxşar ikän ädäm balası ber-bersenä. Ätise söylägännärneñ barısı da turı kilep toruwın qara sin. Qız belän yeget änä şul räweşle – ber-berenä qızıqsınu qatış aptıraw aşa qarap torğan çaqta, Läysänneñ änise qaytıp kerde. Çiläge qulınnan töşep kitep, böten cirgä qıp-qızıl gölcimeş çäçelde...

– Mansur, – dip pışıldadı Läyläneñ irennäre üze dä sizmästän.

 Yäşlär çiläk şaltırağan tawışqa borılıp qaradılar häm şunda ğına aptırağan qıyäfätle Läyläne kürep aldılar. Yeget, tartınıp qına:

– İsänmesez, – dide. – Min Mansur ulı Niyaz bulam, ätiyem ämänäten tapşırırğa kildem.

Alar öygä kerdelär. Läysän äzerlägän tabın yanına utırıştılar. Läylä yegettän Mansur turında soraştırırğa yaxşısınmıyça utırdı, tik uñaysızlanuwı yuqqa bulıp çıqtı. Niyaz üze ük süz başladı. Söylägändä, waqıt-waqıt Läysängä qarap alırğa da onıtmadı.

– Ätiyem xärbi ofitser ide minem. Tuğan yaqların häm şunda qalğan ber qıznı ğömere buyı sağınıp yäşäde. Ul qız sez bulğansız ikän. Min üsep citkäç, ber közdä bez ätiyem belän bu yaqlarğa qunaqqa qaytıp, berniçä kön torıp kittek. Ul mine Ağıydel buyına alıp bardı, bolın-ärämäleklärne kürsätep yörde, ä berkönne gölcimeşlekkä alıp kilde. Şunda miña üzeneñ yaşlek yılları turında söyläde. Bik sağına ide ul yaşlegen. Läyläsen ber tapqır ğına kürep qaluwı, ä annan soñ bötenläygä yuğaltuwı turında açınıp söylägändä, min anıñ küzlärendä yäş kürdem. Awılda kemder aña sezneñ şul yılnı Qazanğa kitep, kiyäwgä çığuwığız turında yalğan xäbär citkergän. Şunnan soñ ul tuğan yağı belän arasın özep, gel çittä yäşägän. Yaratuwı bik tä köçle ide ätiyemneñ, ärämädä sez töşerep qaldırğan menä şuşı yawlıqnı ğömer buyı saqladı. Çeçnyäda suğış başlanğaç, ätiyemne berniçä ölkän ofitser belän qomandirovqağa cibärdelär. Berençe qaytuwında ul miña, bu yaqlarğa kilep, sezne tabarğa häm şuşı yawlıqnı tapşırırğa quştı. Küñele sizengän bulğandır, möğäyen, ikençe tapqır baruwında ul qomandirovqadan isän kileş qaytmadı.

Läylä yawlıqnı qulına aldı, bitenä quyıp tordı, küzlärennän yäş tamçıları sarqılıp çıqtı da yawlıq östenä tamdı. Yuq ikän bit inde Mansur. Ul bit anıñ barlığın, isänlegen toyıp yäşägändä genä üzen bäxetle sanıy ide. Şuşı ozın ğömer eçendä ber tapqır ğına bulsa da küreşä dä almadılar, içmasam. Nindi ükeneçle yaratu buldı soñ bu? Xuş, Mansur, bäxil bul, kiçer mine, sine ezläp tapmawım öçen kiçer. Läylä bu qäderle ämänätkä berençe kürgändäy ozaq qına qarap utırdı. Qayda töşerep qaldırdım mikän, dip, ozaq ezlägän ide ul yawlığın, gölcimeşkä elägep qalğan bulğan ikän. Äyterseñ lä yawlıq ta alarnıñ bergä bulmayaçağın sizgän dä, ber-bersen şulay itep bulsa da bäyläp torsınnar, içmasam, dip telägän.
Qızı Läysän dä yawlıqnı sıypap quydı. Mondıy mäxäbbät kinolarda ğına buladır, dip uylıy ide ul elegräk. Baqsañ, tormışta da bula ikän şundıy yaratu. Ul yegetkä qaradı. Şul çaqta yegetneñ üzenä töbälgän zäñgär küzlärendä çağılğan nindider serle naz toydı ul. Qızğa bik tä räxät ide ul qaraşnı toyu. Niyaz belän ikese arasınnan küzgä kürenmäs dulqın uzdı sıman. Alarnıñ küñelläre ber-bersenä tartıla ide. “Min ğaşıyq buldım, axrısı,” – dip uyladılar alar ber ük waqıtta. Monı sizdermäskä tırışsalar da, änise sizmi qalamı soñ inde? Sizde ul yöräk päräseneñ bu yegetkä bitaraf bulmawın, sizde, eçennän genä berdänberenä xäyer-fatixasın da birde. Mansurnıñ däwamı bulğan bu yegetneñ qızına bäxet alıp kiläsenä ana yöräge şiklänmi ide. Küñelennän genä üzeneñ yaşlegenä qaytıp kilgän sıman toyıldı aña. Ber kürüdä ğaşıyq bulu digän närsäneñ barlığına küptän inanğän Läyläneñ yöräge: “Bez tatımağan bäxet sezne çitlätep ütmäsen ide, balaqaylar. Sez bezneñ yalğışnı berük qabatlamağız, mäxäbbätegezne saqlağız, yuğaltmağız,” – dip tibä ide sıman.
